Tegelikult… tegelikult, kui järele mõelda, siis Brechleni Lana Sidhem alustas vist juba enne Terryt. Brechlen on väga pikk mäng olnud ja Lana on ainus tegelane, kes grupi esimesest koosseisust siiani vastu on pidanud. Võib-olla tulevad Brechleni grupis jällegi muutused, mis on tegelikult murettekitav, sest iga uus tegelane hakkab avastama asju, mida Lana juba ammu teab, ja tegelaste teadmiste vahe suureneb üha. Mul on tunne, et praeguseks teab see ratsaväeohvitserist poolvereline  khinasitar (meie mõistes saksa-araabia segaverd) suuremat osa Brechleni linna saladustest - aga saladustel on paraku see omadus, et need tuleb enda teada hoida ja see teeb teiste mängijatega suhtlemise keeruliseks. Mõne linnas viibitud kuuga on ta suutnud endale hea hulga sõpru võita ja tugeva seljataguse ehitada. Keerulisest taustast hoolimata on Lana olnud tugev ja igati lugupidamist väärt isiksus. Ilmselt panin temasse enda parimad iseloomujooned - mis kindlasti ei pruugi kõigi silmis parimad olla. Oli vist  üldse vaid paar isikut, kes temaga läbi ei saanud.